b'\n_START_ARTICLE_\nMetod Badjura\n_START_SECTION_\n\xc5\xbdivljenje in delo\n_START_PARAGRAPH_\nDiplomiral je 1923 na Akademiji za grafi\xc4\x8dne umetnosti v Leipzigu. V letih 1926\xe2\x88\x921940 je posnel okoli 30 reporta\xc5\xbe in kratkih filmov, prete\xc5\xbeno v okviru lastnega podjetja Sava film; med njimi sta bila tudi prva slovenska dokumentarna filma Blo\xc5\xa1ki smu\xc4\x8darji in Triglav pozimi, ter istega leta celove\xc4\x8derni film Triglavske strmine. Po vojni je prispeval del posnetkov za Ljubljana pozdravlja osvoboditelje. Ob sodelovanju \xc5\xbeene Milke je ustvaril kot poklicni re\xc5\xbeiser in snemalec nekaj najbolj\xc5\xa1ih del slovenskega dokumentarnega filma: Slovensko Primorje, Pomlad v Beli krajini, Na\xc5\xa1i lipicanci, Kroparski kova\xc4\x8di, Velenjski rudarji, Beli konji, Fazani in Bo\xc5\xbeidar Jakac za katerega je 1970 na Bene\xc5\xa1kem filmskem festivalu dobil zlatega leva na 9. mednarodnem festivalu filmov o umetnosti._NEWLINE_Badjura je prvi slovenski re\xc5\xbeiser, ki je znal v dokumentarnem filmu izraziti osebni odnos do izbrane snovi, mu vliti ob\xc4\x8dudovanje in ljubezen do vsega, kar je kot umetnik ob\xc4\x8ditil pri opazovanju narave in ljudi v njej. Njegov opus obsega 55 obzornikov in 98 filmov. Po njem se imenuje Nagrada Metod Badjura za \xc5\xbeivljenjsko delo, ki jo podeljuje Dru\xc5\xa1tvo slovenskih filmskih ustvarjalcev. Za Pomlad v Beli krajini je za re\xc5\xbeijo in kamero prejel 1953 Pre\xc5\xa1ernovo nagrado.'